nl tr it nl hbs_lat en nl en nl af en af af af af af af af af af af af en af en tr it nl hbs_lat
Tjirp! 28 Maart 2018 | Tjirp!
by Admin | Mar 28, 2018 | Tjirp! Nuusbrief
Dit is moeilik om te glo dit is reeds Paastyd … waar is die eerste kwartaal heen? Innibos wens elkeen ’n geseënde Pase toe, en as jy ver reis na familie of met vakansie – reis veilig.
Minibos is vanjaar skoon balhorig!
Die jaarlikse gratis loodskonsert van Innibos, oftewel Minibos, is op Vrydag, 11 Mei, van 17:30 op die rugbyveld by Hoërskool Bergvlam in Nelspruit. Kom kyk, luister en kuier saam, want ons gaan julle wys presies hoe Innibos rol vanjaar! Bring ’n bal – enige bal van enige grootte of kleur – saam as “ingangsgeld” sodat ons dit na die tyd aan behoeftige gemeenskappe kan skenk.
Bok van Blerk, Touch of Class en Willem Botha gaan die feesgees aanwakker, en vir dié wat ’n vleisie op die kole wil gooi, word daar genoeg braaiplekke voorsien.
Minibos is maar net die afskop van ’n besige naweek. Saterdag, 12 Mei, is die Kishugu Laeveld Lugskou, en Sondag, 13 Mei, die Sappi Moedersdagkonsert in die Laeveld Botaniese Tuin – dis lékker in die Laeveld!
Wen groot pryse met jou handwerkkuns
Vanjaar word die tweede Nasionale Handwerkkuns-kompetisie gehou en groot pryse is op die spel. Die wenner sal wegstap met R50 000, die naaswenner met R20 000 en die vir die derde plek kan jy R15 000 in jou sak steek.
Daar is talle kategorieë vir inskrywings, waaronder borduurwerk, juweelkuns, keramiek en kwilts.
Volgens John Anthony Boerma, organiseerder van die kompetisie, is die doel daarvan Suid-Afrikaanse kunsvakmanne die kans te gee om hul vaardighede te slyp en hul werk op ’n wye front bekend te stel. “Handwerk as ’n kunsvorm moet nie gering geskat word nie, en daarby is die kunswerke baie keer artikels wat elke dag gebruik kan word – kuns wat lewe!”
Kunstenaars het slegs nodig om ’n foto, plus hul naam en van, van hul handwerkkuns te stuur na Jan Bhuda by 083 719 1731. ’n Standaardgrootte vuurhoutjieboks moet langs die werk geplaas word om die beoordelaars ’n idee te gee van die skaal daarvan. E-posinskrywings moet gestuur word na John Anthony Boerma by artaid@lantic.net.
Innibos woeker in die gemeenskap
Innibos se bestuurspan is nie net bedrywig met die reëlings van een van die gewildste kunstefeeste in die land nie, maar sorg ook deur die jaar dat die gemeenskap regstreeks baat vind. Vanselfsprekend lê opvoeding ons na aan die hart, en is die Meridian Karino Educational Trust geskep om behoeftige leerlinge ’n stewige wegspring na die toekoms te gee.
Kyk gerus na die video om te sien wat dit behels.
Onthou, omkring die datum van die Minibos – en kom baljaar saam!